LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS MOKESČIO UŽ |APLINKOS TERŠIMĄ ĮSTATYMO NR. VIII-1183 PAKEITIMO ĮSTATYMO PROJEKTO

2020-06-19 Nr. XIIIP-4033(3)

Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:

Projekto 1 straipsnyje dėstomo Mokesčio už aplinkos teršimą įstatymo (toliau – keičiamo įstatymo) 2 straipsnyje sąvokas reikėtų išdėstyti abėcėlės tvarka.

Siekiant teisinio aiškumo, keičiamo įstatymo 4 straipsnio 7 punkto ir 9 straipsnio 5 dalies 3 punkto nuostatas reikėtų suderinti tarpusavyje, nes vienur vartojama sąvoka „savininkas“, o kitur - „valdytojas“.

Siekiant teisinio aiškumo ir įstatyme vartojamų formuluočių suderinamumo, projekto 9 straipsnio 5 dalies 3 punkte vietoj formuluočių „ne keliais judančio mechanizmo“ reikėtų vartoti formuluotes „žemės ūkio veiklai naudojamo ne keliais judančio mechanizmo“.

Atsižvelgiant į keičiamo įstatymo 9 straipsnio 3 dalies 1 punkte įvestą formuluotės trumpinį, tikslintinas keičiamo įstatymo 9 straipsnio 8 dalies 3 punktas, prieš žodį „metodikas“ įrašant žodžius „teršalų nustatymo“.

Keičiamo įstatymo 9 straipsnio 5 dalies 8 punkte nurodyta, kad „valstybės įmonės Žemės ūkio informacijos ir kaimo verslo centro sprendimas dėl mokesčio apskaičiavimo ir sumokėjimo gali būti skundžiamas Lietuvos Respublikos administracinių bylų teisenos įstatymo nustatyta tvarka“. Atkreiptinas dėmesys, kad keičiamo įstatymo 11 straipsnio 5 dalyje nurodyta, kad „ginčai dėl mokesčio už aplinkos teršimą apskaičiavimo, deklaravimo ir sumokėjimo privaloma ikiteismine tvarka nagrinėjami Mokestinių ginčų komisijoje prie Lietuvos Respublikos Vyriausybės. Mokestinių ginčų komisijos prie Lietuvos Respublikos Vyriausybės sprendimai gali būti skundžiami teismui“. Siekiant teisinio aiškumo, keičiamo įstatymo nuostatos derintinos tarpusavyje.

Atkreiptinas dėmesys, kad keičiamo įstatymo 10 straipsnyje numatyta, jog konsultacijas ir informaciją mokesčio už aplinkos teršimą apskaičiavimo ir deklaravimo klausimais mokesčio mokėtojui pagal kompetenciją teikia Aplinkos ministerijos įgaliota institucija ir Žemės ūkio ministerijos įgaliota institucija. Pastebėtina, kad šio projekto lydinčiajame Mokesčių administravimo įstatymo Nr. IX-2112 16 straipsnio pakeitimo įstatymo projekto (reg. Nr. XIIIP-4034(2)) 1 straipsniu keičiamo Mokesčių administravimo įstatymo 16 straipsnio 1 dalyje numatyta, kad konsultacijas teikia tik Aplinkos ministerijos įgaliota institucija. Siekiant teisinio aiškumo, siūlytina suderinti šias projektų nuostatas.

Atsižvelgiant į keičiamo įstatymo 2 straipsnio 12 dalyje vartojamą sąvoką „kilimo ir tūpimo ciklas“, keičiamo įstatymo 5 priede vartojamas žodis „nusileidimo“ keistinas žodžiu „tūpimo“.

Projekto 2 straipsnio 1 dalies nuoroda „5 dalį“ keistina nuoroda „3 dalį“.

Projekto 2 straipsnio 2 dalyje vietoj žodžio „parengia“ įrašytinas žodis „priima“.

Projekto 2 straipsnio 2 dalies 3 punkto nuostatos toje apimtyje, kurioje nurodoma, kad „Mokestinių ginčų komisija prie Lietuvos Respublikos Vyriausybės iki 2020 m. gruodžio 31 d. parengia Lietuvos Respublikos mokesčių administravimo įstatymo pakeitimo įstatymo projektą“ nėra aiškios, nes įstatymo projektas nėra laikomas įstatymą įgyvendinančiu teisės aktu, be to, atkreiptinas dėmesys į Seimo statuto 135 straipsnio 5 dalį ir 137 straipsnio 2 dalį. Taip pat šio punkto nuostatos redaguotinos kalbiniu požiūriu.

Projekto 2 straipsnio 2 dalies 4 punkte esanti formuluotė „išskyrus Konsultacijų ir informacijos teikimo mokesčio už aplinkos teršimą klausimais tvarkos aprašą, kurį patvirtina iki 2020 gruodžio 31 d.“ brauktina kaip perteklinė, nes minėto tvarkos aprašo priėmimas aptartas projekto 2 straipsnio 2 dalies 2 punkte.

Projekto 2 straipsnio 1 dalyje nurodyta, jog projektas įsigaliotų 2021 m. sausio 1 d. Atkreiptinas dėmesys, kad keičiamo įstatymo 9 straipsnio 4 dalyje numatyta, jog mokestis už aplinkos teršimą, išskyrus mokestį už aplinkos teršimą iš žemės ūkio veiklai naudojamų ne keliais judančių mechanizmų, sumokamas ir mokesčio už aplinkos teršimą deklaracijos pateikiamos ne vėliau kaip pasibaigus mokestiniam laikotarpiui iki kalendorinių metų, einančių po to mokestinio laikotarpio vasario 15 dienos. Analogiška nuostata yra ir dabar galiojančiame Mokesčio už aplinkos teršimo įstatyme. Atsižvelgiant į tai, projektas pildytinas nuostatomis, kuriose būtų nurodyta kokio mokestinio laikotarpio mokesčiams apskaičiuoti bei deklaruoti būtų taikomas šis įstatymas, bei pereinamojo laikotarpio nuostatomis, kuriose būtų aptarta, kurio įstatymo nuostatos (galiojusio iki 2020 m. gruodžio 31 d. ar galiosiančio nuo 2021 m. sausio 1 d.) turėtų vadovautis mokesčių mokėtojai, kurie 2021 m. vasario 15 d. turės pateikti mokesčio už aplinkos teršimą deklaracijas bei sumokėti priklausantį mokestį.

Atkreiptinas dėmesys, kad Seimas 2020 m. sausio 28 d. priėmė Lietuvos Respublikos mokesčio už aplinkos teršimą įstatymo NR.VIII-1183 6 straipsnio ir 1, 2 priedėlių pakeitimo įstatymą Nr. XIII-2796, kuris įsigalios taip pat 2021 m. sausio 1 d. (išskyrus išimtį dėl įstatymą įgyvendinančių nuostatų įsigaliojimo). Manytina, kad, norint išvengti situacijos, kai tą pačią dieną įsigalioja du tą patį įstatymą ir tas pačias nuostatas keičiantys įstatymai, reikėtų minėtą įstatymą Nr. XIII-2796 pripažinti netekusiu galios.

Departamento direktorius	Andrius Kabišaitis

N. Azguridienė, tel. (8 5) 239 6546, el. p. neringa.azguridiene@lrs.lt

R. Dirgėlienė, tel. (8 5) 239 6350, el. p. renata.dirgeliene@lrs.lt

S. Švedas, tel. (8 5) 239 6165, el. p. saulius.svedas@lrs.lt